  Наталья Тетерина 2019-тӥ арын Шарканын Куасэн бызьылӥсьёсты дасянъя улосвыл центр усьтыны чаклало. Со сярысь «Физкультураез но спортэз азинтонъя» нимысьтыз федерал программалэн пресс-центрезлы ивортӥз Удмуртилэн тӧроезлэсь ужзэ огдырлы быдэсъясь Александр Бречалов. «Шарканысь куасэн бызьылонъя выль центрын пиналъёс золгес дасяськозы но кунлы тросгес чемпионъёс будозы шуыса возьмаськомы. Мон ачим эскерисько ужрадэз но оскисько, 2019-тӥ арын объектэз лэсьтон ужъёсты йылпумъялом шуыса», — вераз Бречалов. Озьы ик со пусйиз, центрез пуктон инты юнме ӧвӧл быръемын. Та вакытэ спортъя инфраструктураез азинтон понна коньдонэз со ёросъёсы сётыны пумкылъян кутэмын, кытын азинсконъёс вань ни. Шаркан — аспӧртэмлыко инты. Шарканын вордскемын асьмелэн куасэн бызьылӥсьмы Максим Вылегжанин, нош алигес та ёросын ик вордскем эшшо одӥгез спортсмен, Сергей Широбоков, дуннелэн чемпионатаз 20 иськеме ӝог ветлонын азвесь медаль утӥз Александр Бречалов, Удмуртилэн тӧроезлэсь ужзэ огдырлы быдэсъясьШарканын Куасэн бызьылонъя центрез кылдытон сярысь толон, 13-тӥ куарусёнэ, Александр Бречалов Россиысь спортъя министрен Павел Колобковен пумиськылыку верамын вал. Со сяна, Ижкарысь Молодёжной урамын спортысь шудон амалъёслы тупась зал усьтон сярысь вераськизы. Озьы ик Павел Колобков пусйиз, пумиськон дыръя Удмуртиын 2018-тӥ арын спортэз яратӥсьёс пӧлын тол но гужем вожвылъяськонъёсты радъяны луонлык сярысь кенешизы шуыса.  Александр Бречалов элькунамы Спортэз яратӥсьёслэсь нырысетӥ огъяросси фестивальзэс ортчытыны ӵектӥз. Нырысь-валысь чакланъёсъя, Удмуртиын 2018-тӥ арын 2–4 южтолэзе радъяськись Спортэз яратӥсьёслэн огъяросси тол фестивалязы 7 сюрслэсь ятыр спортсменъёс люкаськозы. Вожвылъяськон радлыкын луыны быгатозы биатлон, куасэн бызьылон, гурезь куасъёс, сноуборд, кёрлинг, конькиен бызьылон, фигурной нискылан но хоккей. Спортэз яратӥсьёслы гужем фестиваль элькунамы 2018-тӥ арын 20–22 пӧсьтолэзе ортчыны быгатоз. Отчы пыриськисьёс 12 сюрс пала луозы шуыса чаклало. Вожвылъяськонъёс пӧлы пырыны быгатозы: капчи атлетика, мини-футбол, уян, эрико нюръяськон, дзюдо, пляжын но огшоры волейбол, пуляен ыбылӥськон, баскетбол, триатлон но велоспорт. Александр Бречалов Павел Колобковез элькунмылэн спорт ужрадъёсын «Удмуртия — спортлэн интывылэз» дырпусэныз возьматонэ ӧтиз. Ӵектослэн ужпумез —  туристъёсты тросгес кыскыны но элькунмылэсь экономиказэ юнматыны быгатӥсь ужрадъёс вылын кужымъёсты огазеяны. Тодэ вайытом, спортъя гужем но тол гурт шудонъёс Удмуртиын 1992-тӥ арысен радъясько. Быръён люкетъёсаз арлы быдэ 100 сюрслэсь трос элькунын улӥсьёс пырисько. Сюрс пала спортсменъёс йылпумъян вожвылъяськонъёс дорозь вуо. Южтолээзе Удмуртия но Россиысь спортъя министерство физкультураез но спортэз азинтон удысын валче ужан сярысь тупанкылэз юнматӥзы.  Тегъёс: Спорт Шаркан Удмуртия куасэнбызьылон спортъяминистерство АлександрБречалов  